b"\n_START_ARTICLE_\nAvinguda de Sarri\xc3\xa0\n_START_SECTION_\nCarretera de Sarri\xc3\xa0\n_START_PARAGRAPH_\nEl 2 d'agost de l'any 1843, l'Ajuntament de Sarri\xc3\xa0 de llavors va encarregar un projecte de carretera als arquitectes Ramon Molet, Josep Mas i Vila, i Francesc Renart i Ar\xc3\xbas, per\xc3\xb2 no es va dur a terme a causa de les circumst\xc3\xa0ncies pol\xc3\xadtiques de Barcelona i l'entorn._NEWLINE_Aleshores, l'enginyer Ildefons Cerd\xc3\xa0 va projectar i dirigir l'execuci\xc3\xb3 d'aquesta carretera, de 3757,63 canes de Burgos, que es va acabar a mitjan 1850. Va substituir l'antic cam\xc3\xad medieval i va estalviar 564 canes de recorregut. Tenia quatre fileres d'arbres que formaven una cal\xc3\xa7ada central de 24 peus d'ample, destinada al pas de carruatges, i dos passeigs laterals per a vianants de 15 peus d'amplada. El tra\xc3\xa7at \xc3\xa9s quasi recte des del Portal de l'\xc3\x80ngel fins a enlla\xc3\xa7ar amb el carrer Major de Sarri\xc3\xa0._NEWLINE_El pressupost de l'obra pujava a 306.657,54 rals de bili\xc3\xb3 i inclo\xc3\xafa 7 clavegueres i un pont\xc3\xb3 per salvar la riera de Margall\xc3\xb3. \xc3\x89s la primera obra d'Ildefons Cerd\xc3\xa0 per a Barcelona que no va ser respectada al seu projecte d'Eixample de l'any 1859. Com ja hem dit, doncs, aquesta carretera, que ara s'anomena avinguda de Sarri\xc3\xa0, actualment conserva el tra\xc3\xa7at des de la cru\xc3\xaflla dels carrers Comte d'Urgell i Par\xc3\xads fins a l'entrada del carrer Major de Sarri\xc3\xa0, i en va desapar\xc3\xa8ixer la resta quan es va dur a terme l'Eixample de Barcelona."